國家體育場又叫做「鳥巢」，係2008年夏季奧林匹克運動會嘅比賽主場館，喺北京奧林匹克公園入面，開幕同閉幕典禮都會喺呢度搞。場館設計係喺2002年經過北京市規劃委員會所搞嘅一個全球性招標而嚟，由瑞士建築師赫爾佐格和德梅隆（Herzog & de Meuron）同北京建築設計研究院合作設計嘅「鳥巢」贏咗而落實興建。呢個露天大型運動場面積25.8萬平方米，用地面積20.4萬平方米。可以坐十萬人，其中二萬個係臨時座位，奧運完咗之後，可以坐8萬人，可以搞一啲大型運動比賽。